C 486/4
RO
Jurnalul Oficial al Uniunii Europene
21.12.2022
2.10.
MIMM-urile care vin cu o propunere de valoare economică în economia circulară, climă, biodiversitate, energie din surse regenerabile și alte teme legate de PVE dispun de un stimulent inerent de a explora, a investi și a urmări noi oportunități de afaceri în aceste domenii.
Ele au multe oportunități, de exemplu în renovarea clădirilor, planificarea și construcția infrastructurii, producția industrială și întreținerea echipamentelor, furnizarea de servicii juridice și contabile și dezvoltarea de soluții digitale.
Procesul de tranziție depinde, în mare măsură, de soluțiile lor inteligente, generate de experții pe care îi angajează, ceea ce subliniază importanța educației de înaltă calitate și relevante, a EFP și a perfecționării permanente.
2.11.
Grupul cel mai vulnerabil de MIMM-uri, care are și cea mai mare nevoie de informații, este, la rândul său, cel care crede că PVE este doar un act legislativ suplimentar care se adaugă sarcinilor administrative cumulative, punând presiune pe actualele lor modele de afaceri și limitând profitabilitatea într-un scenariu al activităților recurente.
Acest lucru evidențiază că toate categoriile de MIMM-uri, fie că sunt vulnerabile sau rămase în urmă, în poziție de „urmăritori” sau de lideri, necesită sprijin diferit și adaptat în funcție de trăsăturile lor specifice (2).
2.12.
În plus, în ceea ce privește capacitatea și pregătirea, există multe diferențe între MIMM-uri din punctul de vedere al naturii și amplorii problemelor climatice și de mediu, al cerințelor și așteptărilor care se reflectă asupra lor și al oportunităților care se deschid pentru ele.
Diferențele provin din diverși factori: intensitatea resurselor naturale ale afacerii, mărimea întreprinderii, poziția întreprinderii în lanțurile de aprovizionare și în ecosistemele de afaceri, locația întreprinderii, tipurile de clienți, sursele factorilor de producție și piețele geografice ale întreprinderii.
2.13.
Acest aspect necesită soluții extrem de bine adaptate și politici și măsuri bine țintite care să țină seama de diferențele, de exemplu, dintre întreprinderile mijlocii din industria prelucrătoare, cele care desfășoară activități în sectorul hotelier și în cel al comerțului cu amănuntul, întreprinderile familiale și tradiționale, start-upurile inovatoare, întreprinderile din economia socială și artizanat și profesiile liberale.
2.14.
În pofida numeroaselor diferențe dintre MIMM-uri, gestionarea cu succes a tranziției verzi în cadrul fiecărei întreprinderi începe cu o sensibilizare privind problemele și tendințele de actualitate și cunoașterea lor corespunzătoare, ceea ce permite înțelegerea punctelor forte, a punctelor slabe, a oportunităților și a riscurilor întreprinderii și definirea modul în care întreprinderea dorește să se poziționeze în tranziția verde.
2.15.
Cele mai concrete eforturi la nivel de întreprindere sunt legate de planificarea, organizarea și monitorizarea afacerii globale, inclusiv producția și comerțul de mărfuri și de servicii, transportul și logistica, precum și achiziționarea de energie, materii prime și alți factori de producție.
Aspectele legate de climă și de mediu sunt, de asemenea, un element esențial în activitățile de inovare, în dezvoltarea competențelor și în implicarea întregului personal, precum și în comunicarea și cooperarea cu părțile interesate.
3.
Politicile și măsurile de sprijinire a MIMM-urilor în cadrul pachetului legislativ „Pregătiți pentru 55” 3.1.
Pentru a răspunde cerințelor pachetului „Pregătiți pentru 55” și pentru a putea realiza cu succes tranziția verde, MIMM-urile trebuie să fie bine informate și trebuie să li se faciliteze o mai bună înțelegere a implicațiilor propunerilor legislative noi și complexe (3).
În acest sens sunt necesare măsuri de informare și de creștere a gradului de sensibilizare, la scară amplă și specifice, asigurate în mod coordonat și complementar de CE și de statele membre, care au o responsabilitate esențială în acest sens.
Rolul organizațiilor întreprinderilor și al camerelor de comerț este, de asemenea, central în informarea și sprijinirea membrilor lor, completate de furnizorii de servicii de educație și de formare, de birourile de dezvoltare regională, de organizațiile de clustere, de partenerii sociali și de OSC relevante.
3.1.1.
În urma invadării Ucrainei de către Rusia, politicile PVE sunt în prezent în consultare deschisă în ceea ce privește calendarul, din cauza noilor circumstanțe extraordinare, precum și a dependenței UE de energia și alimentele din Rusia și Ucraina.
CESE recunoaște circumstanțele și dependențele extraordinare și consideră că obiectivele verzi nu ar trebui abandonate sub niciun motiv, însă ar trebui acordată o doză logică de flexibilitate o perioadă de timp, până la sfârșitul crizei.
(2) (3)
Smit, S.J., SME focus – Long-term strategy for the European industrial future, (IMM-urile în centrul atenției – O strategie pe termen lung pentru viitorul industrial european), Departamentul tematic pentru politici economice, științifice și privind calitatea vieții al PE, PE 648.776 – aprilie 2020.
Pachetul legislativ „Pregătiți pentru 55” cuprinde o gamă largă de inițiative legislative, în cadrul cărora decizia finală face obiectul negocierilor între instituții.
Până la finalizarea acestui proces, MIMM-urile pot urmări doar informații parțiale și se pot confrunta cu incertitudini cu privire la viitor.